ROZHODNUTIE KOMISIE
z 5. decembra 2008
o nezaradení niektorých účinných látok do prílohy I k smernici Rady 91/414/EHS a odobratí povolení na prípravky na ochranu rastlín obsahujúce tieto látky
[oznámené pod číslom K(2008) 7637]
(Text s významom pre EHP)
(2008/934/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 štvrtý pododsek,
keďže:
(1)
V článku 8 ods. 2 smernice 91/414/EHS sa ustanovuje, že členský štát môže počas 12 rokov od oznámenia tejto smernice povoliť uvedenie na trh prípravkov na ochranu rastlín obsahujúcich účinné látky, ktoré nie sú uvedené v prílohe I k uvedenej smernici a ktoré sú už na trhu dva roky od dátumu jej oznámenia, kým sa uvedené látky postupne skúmajú v rámci pracovného programu.
(2)
V nariadeniach Komisie (ES) č. 451/2000 (2) a (ES) č. 1490/2002 (3) sa ustanovujú podrobné pravidlá vykonávania tretej etapy pracovného programu uvedeného v článku 8 ods. 2 smernice 91/414/EHS a ustanovuje sa zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. Tento zoznam zahŕňa látky vymenované v prílohe k tomuto rozhodnutiu.
(3)
Do dvoch mesiacov od doručenia návrhu hodnotiacej správy príslušní oznamovatelia dobrovoľne odstúpili od svojej podpory zaradenia týchto látok v súlade s článkom 11e nariadenia (ES) č. 1490/2002.
(4)
Komisia preskúmala návrhy hodnotiacich správ, odporúčania spravodajských členských štátov a pripomienky ostatných členských štátov a dospela k záveru, že články 11b a 11f sa neuplatňujú. Preto sa uplatňuje článok 11e.
(5)
Látky uvedené v prílohe k tomuto rozhodnutiu by sa preto nemali zaradiť do prílohy I k smernici 91/414/EHS.
(6)
Keďže nezaradenie týchto látok nie je založené na prítomnosti jasných indikácií škodlivých účinkov, ako sa ustanovuje v prílohe VI k nariadeniu (ES) č. 1490/2002, mali by mať členské štáty v súlade s článkom 12 ods. 3 nariadenia (ES) č. 1490/2002 možnosť ponechať povolenia v platnosti do 31. decembra 2010.
(7)
Každé obdobie odkladu udelené členským štátom na likvidáciu, skladovanie, uvádzanie na trh a používanie existujúcich zásob prípravkov na ochranu rastlín obsahujúcich uvedené látky by sa malo obmedziť na dvanásť mesiacov, aby sa mohli existujúce zásoby využiť v jednom ďalšom vegetačnom období.
(8)
Toto rozhodnutie neovplyvňuje predloženie novej žiadosti podľa článku 6 ods. 2 smernice 91/414/EHS a nariadenia Komisie (ES) č. 33/2008 zo 17. januára 2008, ktorým sa stanovujú podrobné pravidlá na uplatňovanie smernice Rady 91/414/EHS, pokiaľ ide o riadne a skrátené konanie pre hodnotenie účinných látok, ktoré boli súčasťou pracovného programu uvedeného v článku 8 ods. 2 uvedenej smernice, ale neboli zaradené do prílohy I k uvedenej smernici (4), v súlade so skráteným konaním ustanoveným v článkoch 13 až 22 uvedeného nariadenia.
(9)
Toto konanie umožňuje oznamovateľom, ktorých látka nebola zaradená na základe ich odstúpenia od podpory, podať novú žiadosť, ku ktorej pripoja iba dodatočné údaje potrebné nato, aby bolo možné zaoberať sa špecifickými otázkami, ktoré viedli k prijatiu rozhodnutia o nezaradení. Oznamovateľovi bol doručený návrh hodnotiacej správy, v ktorej sú tieto údaje uvedené.
(10)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Látky uvedené v prílohe k tomuto rozhodnutiu sa nezaraďujú ako účinné látky do prílohy I k smernici 91/414/EHS.
Článok 2
Členské štáty odoberú povolenia na prípravky na ochranu rastlín, ktoré obsahujú jednu alebo viac látok uvedených v prílohe najneskôr do 31. decembra 2010.
Článok 3
Každé obdobie odkladu udelené členskými štátmi v súlade s ustanoveniami článku 4 ods. 6 smernice 91/414/EHS uplynie najneskôr 31. decembra 2011.
Článok 4
Toto rozhodnutie je určené členským štátom.
V Bruseli 5. decembra 2008